Quran 38:44 – Oath Of Prophet Ayub (sws) To Strike His Wife
Molana Ahsan writes following ضرت ایوبؑ کی ایک قسم اور اس کی ذمہ داری سے بریت: اس دور ابتلاء میں معلوم ہوتا ہے حضرت ایوبؑ کے دل میں کوئی ایسا خیال گزرا جو صبر اور انابت الی اللہ کے منافی تھا اس پر اپنے نفس کو سزا دینے کے لیے انھوں نے یہ قسم کھائی کہ میں اپنے آپ کو اتنے کوڑے ماروں گا۔ کوڑوں کی تعداد مذکور نہیں ہے۔ حضرت ایوبؑ کا یہ عہد اگرچہ ان کی خشیت اور محبت الٰہی کا نتیجہ تھا لیکن بندوں کے لیے یہ بات جائز نہیں ہے کہ وہ اپنے آپ کو کسی ناروا مصیبت میں ڈالیں اگرچہ وہ خدا کی خوشنودی ہی کے لیے ہو اس وجہ سے اللہ تعالیٰ نے اس قسم کی ذمہ داری سے ان کو بری قرار دے دیا لیکن قسم کا معاملہ چونکہ دین میں بڑی اہمیت رکھتا ہے، اسی پر تمام عہد و پیمان کی بنیاد ہے، اس وجہ سے ان کو یہ ہدایت ہوئی کہ جتنے کوڑے مارنے کی قسم کھائی ہے اتنے سینکوں کا ایک مٹھا لے کر اپنے کو مار لیں تاکہ رسمی طور پر قسم پوری ہو جائے اور دل پر قسم توڑنے کا بار نہ رہے۔ دین میں اس چیز کا اہتمام ہے کہ اگر کسی حکم کی تعمیل اس کی اصلی صورت میں متعذر ہو تو اس کی تعمیل شبہی صورت میں ضرور کی جائے تاکہ اس کی یاد قائم رہے۔ وضو نہ کر سکنے کی صورت میں تیمم، رکوع اور سجدہ نہ کر سکنے کی صورت میں اشارہ پر کفایت کرنے کی ہدایت اسی اصل پر مبنی ہے۔ کسی کفارہ کی ہدایت بھی ان کو ہو سکتی تھی لیکن اس وقت حضرت ایوب علیہ السلام نہ کوئی مالی کفارہ ادا کرنے کے قابل تھے نہ جسمانی۔ مال سے وہ بالکل محروم ہو چکے تھے اور بیماری نے اس طرح چکنا چور کر دیا تھا کہ روزے رکھنے کے قابل بھی نہیں رہ گئے تھے اس وجہ سے اللہ تعالیٰ نے ان کے ساتھ یہ خاص رعایت فرمائی۔ مفسرین نے عام طور پر یہ سمجھا ہے کہ قسم انھوں نے اپنی بیوی کو سو کوڑے مارنے کی کھائی تھی لیکن قرآن میں اس کی طرف کوئی اشارہ نہیں ہے اور قرینہ بھی اس کے خلاف ہے اس لیے کہ روایات سے معلوم ہوتا ہے کہ اس دور ابتلاء میں صرف ان کی بیوی ہی کی اکیلی ذات تھی جس نے رات دن حضرت ایوبؑ کی خدمت کی۔ ایسی وفادار بیوی پر یہ عتاب بعید از عقل ہے۔ فقہاء نے اس سے حیلۂ شرعی کا جواز بھی نکالنے کی کوشش کی ہے۔ لیکن یہ موضوع ایک مستقل موضوع ہے۔ اس پر ہم ان شاء اللہ اس محل میں گفتگو کریں گے۔ یہاں بحث صرف آیت کے سیاق و سباق تک محدود رکھیے۔ ’اِنَّا وَجَدْنٰہُ صَابِرًا‘ سے یہ اشارہ نکلتا ہے کہ جس وسوسہ پر انھوں نے مذکورہ بالا قسم کھائی اس میں شیطان نے ان کے صبر ہی کو متزلزل کرنے کی کوشش کی تھی لیکن وہ صبر کی چٹان پر جمے رہے۔ ’نِعْمَ الْعَبْدُ اِنَّہٗٓ اَوَّابٌ‘۔ بعینہٖ یہی الفاظ اوپر حضرت سلیمان علیہ السلام کی تعریف میں بھی وارد ہوئے ہیں۔ اس سے ان تمام واقعات کے اشتراک مقصد پر بھی روشنی پڑتی ہے اور یہ حقیقت بھی واضح ہوتی ہے کہ اللہ تعالیٰ کی نظروں میں اچھا بندہ بننے کے لیے یہ ضروری نہیں ہے کہ آدمی کے دل کے اندر کسی گناہ کا خطور نہ ہو بلکہ یہ کافی ہے کہ آدمی جب کسی لغزش کا احساس کرے تو فوراً اپنے رب کی طرف رجوع کرے اور حق پر ثابت قدم رہے۔